runetrust/blame-folketinget-dk huggingface dataset:
Leif Mikkelsen (LA), 2012-05-10:
Jeg vil sige til ministeren, at det her er et godt forslag.
Når jeg nævner det, er det, fordi jeg virkelig synes, der er grund til at nævne det, hver gang det sker.
Forslaget er godt, for i Liberal Alliance har vi en overskrift, der hedder: Slip kommunerne fri.
Det synes vi faktisk vi skal forsøge at leve op til i forbindelse med alle de lovforslag, der vedrører kommunerne.
Altså, kommunalt selvstyre og udvikling af det bør være en hjørnesten i vores struktur, også i forlængelse af kommunalreformen, hvor man jo flyttede en lang række opgaver til kommunerne.
Man fik større kommuner og de fik dermed også fik større mulighed for at agere selv.
Så det her er et godt forslag.
Og derfor melder der sig en række spørgsmål.
Når der i bemærkningerne til lovforslaget står, at der i 2012 eller i 2013 eventuelt kan komme lovforslag, hvor man igangsætter nye forsøg, så må det være, fordi man har erfaringer fra de her forsøg.
Det er jo et interessant spørgsmål, for hvad nu hvis forsøgene ikke fører derhen, at de kan bredes ud til alle, men at det stadig væk er sådan en gruppe, man tager ud og laver forsøg med?
Der har før været forsøg på det her område, uden at det måske har ført til, at det så blev allemandseje.
Derfor synes jeg, at det er interessant, om man bare har frikommuneforsøg, fordi det skal lyde pænt, og man så kan sige, at man har strakt hånden frem, eller om hensigten er, at de resultater skal føre til, at det bliver praksis for kommunal forvaltning i fremtiden.
Der skylder ministeren os en række svar på, hvad man tænker i regeringen på det her område, altså hvad det fremadrettede er, når nu man allerede regner med, at man i 2012/2013 er klar til nye frikommuneforsøg.
Så jeg vil gerne stille spørgsmålet, om vi skal regne med, at ministeren er klar til at slippe kommunerne fri på baggrund af de gode resultater, der forhåbentlig kommer.
Altså, når nogle kan, så kan alle.
Ellers er der sådan set ingen mening i at køre forsøg, for så er det jo bare et spil for galleriet.
Det håber jeg ikke det er.
Vi kan støtte forslaget.
Tak for ordet.
Lisbeth Bech Poulsen (SF), 2012-05-10:
I SF mener vi, at det kommunale selvstyre er en hjørnesten i det danske velfærdssamfund og det danske demokrati.
Men hvis det skal udvikles og fremtidssikres, er det nødvendigt, at vi udfordrer og udvikler den kommunale opgaveløsning.
Derfor er vi rigtig glade for at behandle det foreliggende forslag om frikommuner.
Formålet med forsøgsordningen er jo at give kommunerne mulighed for at tilrettelægge alternative måder at løse og organisere opgaverne på.
Med lovforslaget sikrer vi samtidig, at hvert af de forsøg, som kommunerne søsætter, bliver nøje evalueret, så de ikke bare kan styrke den kommunale metodeudvikling og sikre best practice i fremtiden, men forhåbentlig også kan udvikle og skabe øget opbakning til det kommunale demokrati.
Som der står i bemærkningerne til lovforslaget – og som den socialdemokratiske ordfører var inde på –
er det her også et led i den kommende reform, nemlig den tillidsreform, hvor vi skal se på, hvordan vi kan afbureaukratisere på den smartest mulige måde.
Hvordan kan vi skabe øget tillid til de kommunalt ansatte, de kommunale politikere?
Dermed kan frikommunerne gennem den viden og iderigdom, der findes blandt ledere og medarbejdere, være med til at bane vejen for et opgør med unødigt bureaukrati og sikre et stærkere kommunalt selvstyre, hvor opgaveløsningen i højere grad kan tilpasses lokale forhold.
Det er det, vi gør nu med frikommuneforsøget, og det kan forhåbentlig fremme udviklingen.
Til sidst vil jeg lige afslutningsvis sige, at uanset hvor de her blomster har groet, så synes jeg, det er positivt, at det ser ud til, at et samlet Folketing støtter op om at se på, hvordan det kan gøres bedre ude i kommunerne, og hvordan vi kan give de kommunale politikere noget mere frihed og et større råderum til at varetage borgernes interesser på bedst mulig måde.
SF støtter forslaget.
Liv Holm Andersen (RV), 2012-05-10:
Tak for ordet.
Jeg tror, at jeg vil lade være med at tale mere om blomster og bare glæde mig over, at alle tilsyneladende synes, at det her er et godt forslag.
Frikommuneforsøget synes jeg er rigtig spændende, og jeg er glad for at stå her på talerstolen til førstebehandling af det lovforslag, som endelig gør forsøget til virkelighed.
I Det Radikale Venstre har vi det sådan, at det er godt at prøve noget nyt, og at det er godt, at kommunerne får vide rammer til at afprøve nye tiltag og afsøge nye løsninger til at indrette vores velfærd smartere og bedre og mindre ressourcekrævende.
I Det Radikale Venstre er vi sådan set ikke enige i alt det, de ni frikommuner har fået lov til, men vi anser det fortsat for at være væsentligt, at også disse ting kommer i spil.
For vi stoler også på, at relevante kommuner kun har ansøgt om forslag, som giver mening for dem derude lokalt.
Og som sagt skal man jo aldrig være bange for at prøve noget nyt eller give andre lov til det.
Så Det Radikale Venstre vil sige tillykke til de ni frikommuner.
Jeg vil sige, at vi glæder os til at følge forsøget, og jeg vil naturligvis understrege, at det er vigtigt, at det her følges op af en grundig evaluering.
Det er noget, som jo også er planlagt med det her lovforslag.
Det er vigtigt både i forhold til de pågældende kommuner og jo også i forhold til at komme videre med forsøget, så flere kan få glæde af de forsøg og tiltag, som rent faktisk virker.
Således kan Det Radikale Venstre støtte det samlede forslag.
Tak for ordet.
Jacob Jensen (V), 2012-05-10:
Der er åbenbart mange blomster, siden den nye regering har fundet frem til en hel buket.
Så tak for svaret.
Simon Kollerup (S), 2012-05-10:
Jeg er rigtig glad for at være med i et parti, der leder et regeringssamarbejde, hvor vi nu sætter fokus på, at kommunerne faktisk får nogle frihedsgrader til at prøve nogle ting af, fordi jeg tror, det vil give borgerne en bedre mulighed for at få en bedre service og gøre, at vi får mere ud af de penge, som vi bruger i den offentlige sektor.
Til det med, at der så har været lignende tanker i den tidligere regering – jeg tror endda, ordføreren fra Venstre brugte udtrykket, at de var groet i en baghave – er der bare at konstatere, at alt det, der er groet i den tidligere regerings baghave, jo ikke behøver være ukrudt.
Og derfor skal man ikke se sig for fin til at bygge videre på nogle o.k. ideer , der har ligget.
Jeg synes, vi har ramt rimelig plet med det videre arbejde, vi har lavet.
Jacob Jensen (V), 2012-05-10:
Vi har også lagt mærke til, at der er kommet mange nye skatter og afgifter, så de to ting hænger jo fint sammen.
Men det var sådan set ikke derfor, jeg tog ordet.
Det var mere for lige at få hr. Simon Kollerup til at gøre en bemærkning, for det lød næsten, som om det her var et forslag, som den nye regering havde opfundet i sin trang til at frigive kommunerne.
Er det ikke sådan, at det her forslag faktisk stammer fra den gamle VK-regering?
Jeg har også kvitteret for, at det er sådan noget, man har overtaget i den ny regering, men er det sådan set ikke et VK-forslag, som nu er blevet taget med videre?
Margrethe Vestager (RV), 2012-05-10:
Det er min erfaring med arbejdet i Folketingssalen, at kollegaerne her som en altdominerende hovedregel ved, hvad de stemmer for.
Derfor mener jeg, at sandsynligheden for, at regeringen kunne snige et forslag igennem om skattudskrivningsret – eller hvad der svarer til kommunalfuldmagt – uden at hr. Mike Legarth ville opdage det, nærmer sig nul.
Jeg mener, at risikoen for, at der skulle følge skatteudskrivning og andre – ifølge Mike Legarth – vederstyggeligheder med i købet, hvis man forholder sig positivt til det her lovforslag, er til at overse.
Så jeg synes ikke, det skal afholde hr. Mike Legarth fra at stemme for det her.
For det er faktisk et rigtigt skridt.
Man kan diskutere retningen, men det er et rigtigt skridt, for det giver bedre arbejdsvilkår for folk, der er folkevalgte ligesom os.
Jacob Jensen (V), 2012-05-10:
Så forstod jeg svaret sådan, at det var andre frikommuner , som kunne kopiere det – ministeren nikker – og det er fint.
Nu er frikommuneloven jo ikke trådt i kraft – vi behandler den først i dag – men der er allerede i dag forskellige dispensationsmuligheder, som man kan få, bl.a. på folkeskoleområdet.
Der kan også være andre steder.
Det synes jeg bare er en vigtig pointe, for jeg tror, der er rigtig mange kommuner derude, som selvfølgelig også lader sig inspirere af det, og det gælder måske også nogle af dem, som ikke blev udvalgt.
Det er rigtigt, som ministeren siger, at de ikke valgte det selv, men at de bød ind, og så blev ni udvalgt, men nogle af dem kunne måske tænke sig at sige: Vi vil godt være med til nogle ting.
Det kan man faktisk i dag få dispensation til.
Det er jo ikke sådan, at den dispensationsmulighed, som allerede gælder i dag, så bliver anderledes, fordi man ikke gå ind i frikommuneforsøget.
Liv Holm Andersen (RV), 2012-05-10:
Med det her lovforslag præsenteres den landkortsaftale, som seks partier i Folketinget – regeringspartierne, Venstre, De Konservative og Dansk Folkeparti – har indgået.
Den er der egentlig sagt ganske meget om – og ganske dækkende – fra de andre ordføreres side, så jeg skal gøre det kort.
Vi synes i Det Radikale Venstre, at når de aftaler, der allerede foreligger, er uhensigtsmæssige forhold til virkeligheden, skal de naturligvis laves om.
I den her aftale giver vi videre mulighed for at indrette de forpligtende kommunale samarbejder, sådan at de bliver mere hensigtsmæssige og giver større frihed for de implicerede kommuner.
Det bakker Radikale Venstre op om både principielt og i forhold til de allerede berørte kommuner, som det er vigtigt at vi her har lyttet til.
Således kan vi støtte forslaget.
Tak for ordet.
Morten Marinus (DF), 2012-05-10:
Det lovforslag, vi behandler nu, er jo, som den socialdemokratiske ordfører også sagde, en tilretning af de regler, der er for forpligtende samarbejde.
Der skete jo det med kommunalreformen, at der var en lang række kommuner, som blev ladt i stikken, enten fordi de af geografiske hensyn ikke fik en størrelse, der gjorde, at de kunne varetage alle opgaver selv, eller fordi de af princip ønskede fortsat selvstændighed.
Derfor måtte mange af de små kommuner, heriblandt også økommuner,
indgå i de her partnerskaber med større naboer.
Det var ikke altid, at de naboer, man så var forpligtet til at samarbejde med, måske var naboer, man også helst ville samarbejde med.
Vi har jo set igennem de sidste år, at nogle af de her kommuner måske har omgået reglerne, og det synes vi nu skal være slut
, så derfor det nye lovforslag.
Vi hilser ændringerne velkommen.
Det vil lovliggøre den praksis, som faktisk har fundet sted med samarbejdet flere steder i de sidste år.
Men det er altså sund fornuft, og vi kan varmt anbefale den her lovændring.
Simon Kollerup (S), 2012-05-10:
I Socialdemokratiet gik vi til valg på at danne brede forlig og samarbejde hen over midten, og samtidig ville vi gerne give kommunerne mere frihed og fleksibilitet til at løse opgaverne på den bedst mulige måde i de kommuner, hvor det er ønsket, og der, hvor det giver god mening.
Det gør vi så i dag på et helt særligt område, nemlig det område, der hedder de kommunale forpligtende samarbejder.
Der synes jeg da egentlig godt, at man kunne bruge et sekund på lige at rose partierne, seks ud af otte partier, bag det her landkortforlig, som det hedder, for at arbejde sammen bredt hen over midten og for at give mere fleksibilitet til kommunerne i de forpligtende samarbejder.
Der bliver givet mere fleksibilitet, i og med at vi ophæver det her nabokrav med, at kommunerne kun kunne samarbejde med en kommune, de var nabo med.
Og så gives der endelig mulighed for, at vi kan gøre det sådan, at kommunerne kan hjemtage lidt flere opgaver, lidt efter devisen, at når man finder en ny samarbejdspartner, får man også nogle nye muligheder.
Opfølgningen på den her aftale er så, at vi ser på, hvordan priserne udvikler sig i de her samarbejder, hvordan prisudviklingen er.
Det følger vi op på.
Selvfølgelig skal der være styr på økonomien, og det skal der også være i de forpligtende samarbejder, og derfor følger vi op på udviklingen i priserne.
Men det er et bredt forlig, det giver fleksibilitet for kommunerne, og det er til gavn for borgerne.
Og alt det tilsammen gør, at Socialdemokratiet kan støtte det her forslag.
Jacob Jensen (V), 2012-05-10:
Tak for det.
Forslaget her udvider eller, kan man sige, justerer i hvert fald mulighederne for de kommunale forpligtende samarbejder.
Det var jo sådan, at i forbindelse med kommunalreformen vedtog man, at mindre kommuner, som ikke havde en størrelse over 20.000 indbyggere, skulle indgå i nogle forpligtende samarbejder med nabokommunerne, sådan at der også den vej rundt kunne opnås nogle synergifordele på både kvalitet og økonomi i den opgaveløsning, der skulle ske, hvilket så også kom til at gælde for de mindre kommuner.
Det har så efterfølgende, her nogle år senere,
vist sig, at de regler, der blev lavet om det, nok var lidt for stive, for lidt fleksible.
Der har i hvert fald være et ønske flere steder fra om, at det gerne skulle kunne åbnes op og gøres mere fleksibelt, ikke sådan at man ikke længere skulle samarbejde med andre kommuner, men at man selv i højere grad skulle kunne vælge, hvilken kommune man så skulle samarbejde med.
Det er sådan set det, der lægges op til her.
Der gives for det første mulighed for, at man netop kan udvide samarbejdet med flere opgaver end dem, som i dag er omfattet af loven; for det andet kan man samarbejde med andre kommuner end som sagt nabokommunen; og for det tredje bliver der mulighed for at hjemtage opgaver på samme måde, som økommunerne har haft mulighed for hidtil.
Det giver som sagt en større fleksibilitet i det samarbejde, som vi hylder, og derfor kan Venstre støtte forslaget.
Margrethe Vestager (RV), 2012-05-10:
For det er en lidt svær argumentation at sige, at det, som jeg ikke synes der skal forsøges med, skal tages ud af lovforslaget, men de ting, som jeg synes der skal forsøges med, skal tages ind i lovforslaget.
Jeg tror, at det, der er balancen i det her lovforslag, er, at der er noget, som man synes er supergodt – hvorfor har vi ikke kørt med det for længe siden? – og så er der noget, hvor man siger: Arh, men kør med det.
Der er, sådan som jeg ser det, grunde til de afslag, som er givet, også fordi man nogle steder må sige, at det her vil have effekter, som rækker langt ud over forsøgsperioden, f.eks. det med at forsøge sig med butiksstørrelser.
Det har en meget betydende effekt, da det kan ændre mange ting i en bys dynamik.
Derfor har vi sagt til Viborg, at I må udfordre os på det, der er vores modargumenter.
Jeg synes sådan set, at det er fair nok at sige, at forsøg også ligesom skal kunne afgrænses og ikke bare blive til, at man får en lomme af noget, som så ser helt anderledes ud i et perspektiv på to og tre generationer.
Mike Legarth (KF), 2012-05-10:
Nu var det ikke et forsøg på at placere et ansvar på ministerens skuldre eller hos bestemte personer i ministeriet, men bare sådan helt overordnet at forholde sig til, at der er mange, der har den her følelse af, at man har beskrevet tingene godt og grundigt, og at man ikke kan forstå afslaget.
Det kan eksemplificeres med en sag, som jeg har fået præsenteret.
I Vejle Kommune har man søgt om noget og har fået accept.
Man har søgt om noget tilsvarende og stort set identisk i Kolding og har fået afslag, og her er begrundelsen fra ministeriets side så, at det er en anelse bedre beskrevet af den ene kommune end af den anden.
Der er det jo, jeg tænker, om ikke det ville være et godt signal at sende herfra – fra ministerens side til det kommunale bagland i hele landet – at hvis det viser sig, at vi har været lidt for restriktive med at give de her frikommuneforsøg, så vil vi godt åbne op for det i fremtiden.
Det er i hvert fald det konservative signal, jeg gerne vil sende til ministeren, altså at vi gerne medvirker til at udvide forsøgsordningen.
Margrethe Vestager (RV), 2012-05-10:
Er det ikke sådan, arbejdsdelingen er, altså at hvis det ikke er, som det skal være, så er det ministerens skyld?
Det tror jeg.
Så jeg tager helt på mig, at der sikkert er fejl, som jeg har begået.
Det, der har været vigtigt, er at sige, at der sådan set er grunde til de afslag, der er givet.
Det er ikke et lotteri, om man kan gennemføre et frikommuneforsøg eller ej.
Der er grunde til det.
Og de grunde er som sagt, at vi ikke synes, at det skal stride mod grundlæggende lovgivning.
Det gælder sådan set, uanset om det er vores egen grundlov, eller det er EU-lovgivning, for det er vi bundet af.
Og jeg tør slet ikke tænke på, hvad det ville kræve af tid og kræfter at lave frikommuneforsøg i en europæisk sammenhæng.
Jeg siger god fornøjelse til de tålmodige sjæle, der vil kæmpe for det.
Sidst, men selvfølgelig ikke mindst er der det, som jeg også nævnte til en tidligere spørger, nemlig at vi ikke synes, at man skal kunne forsøge sig til en bedre økonomi som sådan ved at opkræve en lille ny skat her og der eller ved at sige til partnere, at nu skal de gøre noget andet, for at jeg kan lave et forsøg, som jeg synes er interessant.
Det mener jeg der kan argumenteres for hele vejen rundt, og jeg gør det naturligvis gerne i udvalgsarbejdet om forslaget.
Mike Legarth (KF), 2012-05-10:
Når jeg taler med mit konservative bagland i kommunerne og regionerne, i Syd- og Sønderjylland, Viborg, Vesthimmerland, Fyn og i Odense, så synes alle, at de har fået for mange afslag på de ansøgninger, der har været sendt ind.
Og når nu det er så bredt funderet, kan det så ikke tænkes, at det er vejledningen fra ministeren og fra ministeriet, der ikke har været helt præcis, når man kun giver plads til så lidt forsøg?
Og vil ministeren være positiv over for at åbne op for det i fremtiden?
Margrethe Vestager (RV), 2012-05-10:
Hvis man endelig skal bruge det billede, så må man jo sige, at vi netop åbner døren, for vi skulle meget gerne – og det håber jeg, at Folketingets partier vil medvirke til – kunne vedtage forslaget, inden folketingssamlingen slutter.
Det, vi har gjort, er for det første, at vi har taget frikommuneforsøget fuldstændig til at os og sagt, at det her er en god idé, lad os komme af sted med det og se, hvad der er, vi kan køre med.
Der lå ikke noget frikommuneforsøg på det skrivebord, som jeg overtog, da jeg blev økonomi- og indenrigsministeren.
Der var ikke noget forarbejde til det, og det, vi gjorde, var derfor at komme i gang med de ting, som kunne lykkes uden at give ny hjemmel, men som afhang af de dispensationsmuligheder, der allerede er i lovgivningen, og lave lovforslaget parallelt med det.
Vi har selvfølgelig holdt tæt kontakt til kommunerne, herunder også sat et arbejde i gang for at se, om vi kunne lave nogle tværgående forsøg, for der er nogle områder, hvor der ikke er særlig mange forsøg, men hvor det kunne være relevant at se på, om vi kunne få de forskellige kommuner til at forsøge sig med noget tværgående.
Det kunne f.eks. være inddragelse af borgerne, på en anden måde end vi ser det i dag, så vi med det samme fik erfaringer fra seks eller otte eller ni af kommunerne.
Det andet, som også er sin vorden, er at se, om man kan lave et andet samarbejde f.eks. mellem kommune og region på sundhedsområdet.
Jeg tror, de fleste her kan være enige i, at der lige præcis her er kolossalt store muligheder – også set fra borgernes synsvinkel.
Morten Marinus (DF), 2012-05-10:
Ministeren nævnte jo også den virkelyst ude i de her frikommuner.
Og det kan jeg da bekræfte.
Jeg har jo bl.a. talt med borgmesteren fra Vesthimmerlands Kommune, som jo er tidligere folketingsmedlem for De Konservative.
Jeg har også hørt fra tidligere folketingsmedlem for Socialdemokraterne og nuværende borgmester i Odsherred Kommune, hvor ikke kun politikere, men også medarbejdere har set frem til det her forsøg og måske drømt om noget større.
Er man ikke bange for, at det her oplæg fra den nye regering kvæler den her virkelyst, der faktisk har været her i opstarten af det her forsøg?
Jeg tænker på, at man kan kvæle det i forhold til antallet af forsøg, men jeg tænker også på den her udsættelse på ½ år, som der har været.
Jeg ved godt, der kom et folketingsvalg i vejen og at udfaldet blev, som det blev.
Men jeg synes bare, man skal bakke op.
Man er nødt til at tage fat om de her kommuner, hvor man har set, at der virkelig er nogle af dem, der gerne vil, men måske føler, at de her i sidste øjeblik får sat stolen for døren.
Margrethe Vestager (RV), 2012-05-10:
Jeg synes, der er rigtig mange forsøg, der nu får en hjemmel til at blive gennemført.
Vi synes, det er vigtigt, at vi ikke forbryder os mod grundloven, internationale konventioner eller menneskerettighederne, og vi synes heller ikke, at man skal kunne forsøge sig til en bedre økonomi, for det er sådan set ikke noget forsøg, det er bare flere penge.
Altså at hvis det forsøg, som jeg gerne vil gennemføre, skal kunne lykkes, så skal du gøre noget andet, og du skal gøre noget andet, og du skal gøre noget andet, og så kan man sige, at så er man ikke selv herre over forsøget – så bestemmer vi i virkeligheden bare i en videre kreds.
Det er jo den afgrænsning, som der har været, og som vi synes var rimelig at gøre sig.
Jeg synes, der kommer rigtig mange forsøg ud at køre, og jeg kan jo også høre på debatten i dag, at alle har et eller andet, hvor de tænker, at det måske ikke var det allerførste, de selv ville være kommet i tanke om, men der er sådan en grundstemning af, at ting skal kunne lade sig gøre, og at vi nu også selv må lade os teste på nogle af vores grundforestillinger.
Morten Marinus (DF), 2012-05-10:
Ministeren gør det klart, at der i sådan et forsøg kan være forskellige ting, som kan tale for og imod.
Der kan være ting, man er tilhænger af, og der kan være ting, man er modstander af, og det er vi begge enige om.
Det sagde jeg også min ordførertale for Dansk Folkeparti, altså at vi sætter bolden i spil og sætter nogle forsøg i verden, uanset om vi i bund og grund ikke er enige i dem alle sammen.
Det er jo ikke nogen hemmelighed, at vi fra Dansk Folkepartis side gerne ville have mere frit spil i det her forsøg for virkelig at kunne få gang i forsøgsordninger og derefter kunne evaluere på mange flere ting.
Margrethe Vestager (RV), 2012-05-10:
I lovforslaget har vi gjort os særlig umage med så at sige lave principielle værnsregler i forhold til tilkøb.
Det er lige præcis for at sige: Lad os så forsøge os med det her i den bedste forstand.
Det skal ikke være sådan, at vi får diskussionen om konkurrence med skatteydernes penge i ryggen, og at der kan konkurreres på marginalomkostninger og derfor kan tilbydes nogle meget lave priser, eller hvad det nu kan være.
Det betyder også, at vi sådan set har en meget nøgtern tilgang til det, for jeg tror f.eks., at mange ældre mennesker, som er i en sårbar situation, stadig oplever, at det er forskellige mennesker, som kommer hjemme hos dem, og derfor kunne det også godt være en ny person, som kom for at pudse vinduerne, hvis det var tilkøbsydelsen, eller gøre noget i haven for den sags skyld, hvis det var tilkøbsydelsen.
Det er jo ikke en given ting, at den SOSU-hjælper, som kommer, og som har en faglighed i forhold til f.eks. personlig pleje eller sårbehandling, eller hvad det nu kan være, også var den, man ville sende i haven.
Så derfor tror jeg i hvert fald, at man skal være meget forsigtig med at bruge argumentationen om, at det vil give større tryghed, at det er den samme, der løser mange forskellige opgaver, for det kan sagtens være mange forskellige, som kommer som kommunal leverandør.
Derfor har vi en meget nøgtern holdning til det, men håber selvfølgelig det bedste og har også dermed en fordomsfri tilgang og glæder os til at se resultaterne.